אלכס פארן

אלכס פארן (31 במרץ 1940 – 6 בינואר 2021) היה קצין צה"ל בדרגת תת-אלוף בחיל הים הישראלי. פיקד על מספנת חיל הים והתקדם לראש מספן הציוד בדרגת תת-אלוף, התפקיד הבכיר ביותר בתחום הטכני בחיל הים. לאחר שחרורו מצה"ל שימש במגוון תפקידים בתכנון המים לישראל. היה גם מנכ"ל שירות התעסוקה ומועמד לראשות עיריית חדרה.

ביוגרפיה 
פארן נולד ב-31 במרץ 1940 בבוקרשט, רומניה, ללילי ויצחק פרנקל. מוצאה של משפחתו מצד אמו, מאזור העיר טירגו מורש בטרנסילבניה.

בשנות השלושים של המאה העשרים, עלתה המשפחה לארץ ישראל, אך מקץ שנתיים שבה המשפחה לרומניה. באותה עת הכירו הוריו, באמצעות דודו ששיחק בקבוצת כדורגל מקומית יחד עם אביו. בגיל ארבע התייתם מאמו, שמתה בדלקת ריאות.

בשנת 1950 עלתה המשפחה לישראל והגיעה לחדרה. פארן למד בכיתות ה'–ח' בבית הספר ארלוזורוב בחדרה.

ב-1 בספטמבר 1955 הצטרף לבית הספר לקציני ים עכו במגמת מכונה ימית. מתכונת הלימודים בבית הספר הייתה ארבע שנים כבית ספר תיכון ושנה חמישית בקורס חובלים. במהלך לימודיו בעכו שיחק כבלם בקבוצת הכדורגל הפועל חדרה, ששיחקה בליגה הבכירה.

שירות בחיל הים 
ב-26 באוקטובר 1959 התגייס לקורס קצינים בבית הספר לקצינים של צה"ל, אז במחנה סירקין. בסיום הקורס עברו הבוגרים לבה"ד חיל הים, והחלו בקורס חובלים, שהסתיים ב-7 בפברואר 1961, ואז הוסמך כקצין מכונה בחיל הים.

פארן שירת כקצין במערך הטכנולוגיסטי של חיל הים ובין היתר הדריך בקורס חובלים. לאחר מכן יצא ללימודי הנדסת מכונות בטכניון. בשנת 1967, עם תום לימודיו, צורף לצוות הפיתוח של מערכות טילי הגבריאל שיועדו להתקנה בספינות סער. במסגרת תפקיד זה יצא למפעל גלילאו בפירנצה ולקראת היציאה שינה את שם משפחתו מפרנקל לפארן.

בתחילת שנות השבעים, מונה למפקד בית מלאכה מכשירים של מספנת חיל הים.

בקיץ 1973, מונה פארן לראש ענף מערכות נשק, והועלה לדרגת סגן אלוף. בתפקיד זה היה שותף להצלחתו הגדולה של חיל הים בקרבות הימיים, במלחמת יום הכיפורים.

בין השנים 1976 ל-1978 שימש כמפל"ג טכני של זירת ים סוף והיה אחראי לתקינות כלי השיט בזירה וכשירותם.

בשנת 1979 קיבל פארן את הפיקוד על מספנת חיל הים והועלה לדרגת אל"ם. המספנה פעלה במקומה החדש במערב נמל חיפה, ובין המשימות שהוטלו עליה היו העברת האחריות על תיקוני אמל"ח שייטת 13 מאחריות השייטת לאחריות המספנה.

במהלך שירותו בתפקיד זה פרצה מלחמת שלום הגליל. המספנה פעלה לתחזוקת שייטת הנחתות.

בתחילת שנת 1983 מונה לראש מחלקת ארגון ולוגיסטיקה במספן הציוד. לאחר כחצי שנה קיבל פארן את תפקיד ראש מספן הציוד של חיל הים והועלה לדרגת תא"ל. במהלך שירותו בתפקיד זה בוצע התכנון והרכש של צוללות הדולפין הראשונות וקורבטות הטילים סער 5.

תפקידים אזרחיים
בשנת 1994 מונה למנכ"ל שירות התעסוקה, תפקיד בו שימש עד שנת 1996.

בתחילת שנות ה-2000 היגר פארן מישראל למשך כעשור, בו שימש כמנכ"ל תה"ל רומניה והיה אחראי על ביצוע פרויקטים של תשתית לאספקת מים וביוב ברומניה.

חיים אישיים 
ב-28 בנובמבר 1961 נישא פארן לנעמי לבית אופנהיימר ולזוג נולדו שני בנים ובת.

ב-6 בינואר 2021 הלך פארן לעולמו בביתו ונקבר בבית העלמין "מנוחת עולם" בנתניה.

לקריאה נוספת
 זאב אלמוג, מפקד שייטת 13 - הפלגות חיי, כנרת זמורה ביתן, 2014, עמ' 1137, 1143, 1271.

קישורים חיצוניים

 זאב קליין, "אלכס פארן, לשעבר מנכ"ל שירות התעסוקה, גרם לשטף של רבבות עובדים זרים בשנים האחרונות", גלובס, 6 במרץ 1997.
 חנה ינאי, מספנת חיל הים לדורותיה - אלכס פארן מפקד המספנה ה-10, הוצאה לאור חיל הים, 1998, עמ' 64.
  תת-אלוף (מיל') אלכס פארן ז"ל, אתר אבלים, 8 בינואר 2021.

הערות שוליים

חיילי צה"ל במלחמת יום הכיפורים
בוגרי בית חינוך לילדי עובדים (חדרה)
בוגרי בית הספר לקציני ים עכו
ראשי מספן הציוד
בוגרי קורס חובלים
ילדים בשואה: רומניה
ישראלים ילידי רומניה
עולים בשנות ה-1950
בוגרי הטכניון - מכון טכנולוגי לישראל
תתי-אלופים בחיל הים
מנכ"לי שירות התעסוקה
ישראלים שנולדו ב-1940
ישראלים שנפטרו ב-2021
אישים הקבורים בנתניה